Мөхәррир вазифаһын күренекле яҙыусы Али Карнай (Имамғәли Мөхәмәтдин улы Зөлкәрнәев — 1943 йылдың 16 июнендә яу ҡырында һәләк була) башҡара. Фронт гәзитендә «Ҡыҙылармеец Х. Мансуров» имзаһы менән ул ҡыйыу яугирҙәр тураһында һөйләүсе тиҫтәнән артыҡ бәләкәй-бәләкәй очерк-һүрәтләмәләр, хикәйәләр урынлаштыра. Күләм яғынан ҙур булмаһалар ҙа, оҫта яҙыусы—журналист тарафынан яҙылған был мәҡәләләр фронт ысынбарлығын киң ҡырлы яҡтырта. Яҙыусы Ватан һуғышы күренештәрен һүрәтләүҙе шундай мәҡәләләр биреү менән генә сикләмәй — башҡорт дивизияһының хәрби юлын, уның батырлыҡтарын ныҡлап өйрәнә. Ҙурыраҡ әҫәр өсөн материалдар туплай. Бәрелеш булған урындарҙы һүрәтләгән һәм ваҡиғаларҙы тәфмирләп яҙған көндәлек алып бара.